Goeie nuus! Skraal kans vir beurtkrag Sondag | Netwerk24
Deur Jana Marx 20 Oktober 2019 09:45
Dís die kragreus se belofte Sondagoggend, mits daar nie 'n beduidende verandering in die aanleg se bedrywighede is of tegniese foute ontstaan nie.
"Hoewel die stelsel steeds onder druk en kwesbaar is, word geen beurtkrag vandag verwag nie," sê Eskom in 'n verklaring.
Eskom het Suid-Afrikaners Woensdag onkant betrap toe hy aankondig fase 2-beurtkrag word ingestel. Probleme by die Medupi-kragstasie het tot die jongste kragonderbrekings bygedra – die eerste beurtkrag sedert Maart vanjaar.
Eskom vra dat landsburgers te midde van die heersende hittegolf hul lugversorgers op 23 °C sal stel, om die druk op die kragstelsel te beperk.
Suid-Afrikaners het Saterdag nog fase 1-beurtkrag gehad.
"Bykomende opwekkingseenhede sal vandag weer begin werk en die herstel aan die vervoerband by die Medupi-kragstasie vorder goed," lui die verklaring.
"Eskom het verder die dieselreserwes vir die gasturbines aangevul en die watervlakke by sy pompkamers verhoog om vir die week voor te berei. Hierdie reserwes stel ons in staat om beurtkrag te vermy of te verminder."